钦定古今图书集成/明伦汇编/氏族典/第124卷 > 陈炤
## 钦定古今图书集成/明伦汇编/氏族典/第124卷 > 陈炤

按《宋史陈炤传》：“炤字光伯，常州人。少工词赋，登第为
丹徒县尉，历两淮制置司参议，官大军仓曹、寿春府
教授。复入帅幕，改知朐山县，仍兼主管机宜文字。寻
丁母忧归。北兵至，常守赵与鉴走匿，郡人钱訔以城
降。淮民王通居常州，阴以书约刘师勇，许为内应，朝
议乃以姚希得子訔知常州。师勇复常州，走钱訔，执”
安抚戴之泰等，遂迎訔以入。訔以炤久任边知兵，辟
为通判，炤遂墨衰而出。大军攻常，炤等率义兵战御，
自夏徂冬，不能下。以功加带行提辖文思院。常将张
彦攻吕城，兵败而降，因尽言常城中虚实，遂急攻之。
炤等持以忠义，协力固守。再加干办诸军粮料院。城
破，炤犹敛兵巷战，日中，兵至死焉。事上，追赠炤直宝
章阁，官其子。